Lesersbrief: Genoeg is genoegAnri Basson (Foto: Verskaf) Anri Basson van Jeffreysbaai skryf: Ek was nog altyd daarteen om oor politieke onderwerpe te skryf. Ek weet te min daarvan. En terselfdertyd is ek ook soms bang vir al die mense se wrede kommentaar na die tyd. Maar vandag kan ek nie meer stilbly nie, en as iemand ŉ eier wil lê, is dit ook maar reg! Ons het in ŉ samelewing geword waar geweld en misdaad genormaliseer word. Iewers langs die pad het ons sin vir reg en verkeerd verdwyn. Word ŉ vrou verkrag, is die vraag gewoonlik: Watter klere het sy gedra? Word daar ingebreek by ŉ huis, is die vraag: Is daar ŉ alarm? So kan die lys aangaan. Ek is briesend oor die onlangse gebeure in ons land. Ons almal probeer elke dag oorleef, veral die mense wat deur plaasaanvalle geraak word. Wanneer is genoeg nou eintlik genoeg? Gaan dit eers wees wanneer die laaste boer vermoor is, en hulle uiteindelik besef dat melk nie van ŉ boks afkomstig is nie? Dit gaan my verstand te bowe dat daar mense is wat nie ontsteld is oor die plaasmoorde en die manier waarop die boeregemeenskappe en hul werkers hanteer word nie. Die onskuldiges wat passievol en hardwerkend is, word daagliks gemartel en vermoor en niks word daar omtrent gedoen nie. Dit moet stop! Plaasmoorde raak ons almal, ongeag die boer, die werkers en jou velkleur. Dit gaan nie oor ras nie, dit gaan oor mense se lewens, mense wat meer as 12 ure ŉ dag werk om seker te maak dat ons land vleis, groente en vrugte en nog meer kan hê. Dat elkeen van ons kos op ons borde kan hê elke dag. Sjoe, en dan wil ek nie eens praat oor die sogenaamde sosialemedia-beïnvloeders nie (wat besluit het om stil te bly daaroor); ek is so teleurgesteld. Julle sal letterlik oor enige gebeure in ons land en in die wêreld plasings maak behalwe oor julle medelandsgenote? Is julle bang julle verloor volgelinge? Of daardie grimeringborge? Ek weet nie wat die rede is hoekom julle dit nie doen nie, maar dis ons land se mense. Dit is lewens wat saak maak. Sonder boere in ons niks nie. Boere kyk na ons land wanneer dit moeilik gaan. Hoekom kan ons nie na die boere kyk wanneer hulle swaarkry nie? As dit is hoe dinge nou gaan lyk, hoe gaan dit nie vir ons nageslagte wees nie? Deesdae voel dit asof daar soveel vryheid rondom ons is. Vryheid om te steel. Vryheid om te verkrag. Vryheid om te vermoor. Vryheid om haat en jaloesie te versprei. Ons moet almal saamstaan om Suid-Afrika en ons gemeenskappe ŉ beter en veilige plek te maak om in te bly. Boere en plaaswerkers se lewens maak almal saak. Ek bid vir ons boere. Ek staan 100% saam met almal wat geregtigheid soek vir al die gruwels wat elke dag in ons land gebeur. Dit is die minste wat ons vir ons hardwerkende boere kan doen.